CELEX: 32008D0028(01)
Language: mt
Date: 2008-12-15 00:00:00
Title: 2009/58/KE: Deċiżjoni tal-Bank Ċentrali Ewropew tal- 15 ta’ Diċembru 2008 li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti (BĊE/2008/28)

24.1.2009   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 21/81
            
         DEĊIŻJONI TAL-BANK ĊENTRALI EWROPEW
   tal-15 ta’ Diċembru 2008
   li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti
   (BĊE/2008/28)
   (2009/58/KE)
   IL-KUNSILL ĠENERALI TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew (minn issa ‘l quddiem “l-Istatut tas-SEBĊ”), b’mod partikolari l-Artikolu 48,
   Billi:
   
               (1)
            
            
               Id-Deċiżjoni BĊE/2006/26 tat-18 ta’ Diċembru 2006, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti (1), iddeterminat il-persentaġġ tas-sottoskrizzjoni tal-kapital tal-Bank Ċentrali Ewropew (BĊE) li l-banek ċentrali nazzjonali (BĊNi) ta’ l-Istati Membri li ma jkunux adottaw l-ewro fl-1 ta’ Jannar 2007 kellhom obbligazzjoni li jħallsu fl-1 ta’ Jannar 2007 bħala kontribuzzjoni ta’ l-ispejjeż operattivi tal-BĊE.
            
         
               (2)
            
            
               Id-Deċiżjoni BĊE/2008/23 tat-12 ta’ Diċembru 2008 dwar l-ishma ta’ persentaġġ tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (2) tipprovdi għall-aġġustament ta’ l-iskema għas-sottoskrizzjoni tal-kapital tal-BĊE (minn issa ‘l quddiem “l-iskema kapitali”) skond l-Artikolu 29.3 ta’ l-Istatut tas-SEBĊ, u tistabbilixxi b’effett mill-1 ta’ Jannar 2009, l-ippeżar il-ġdid assenjat lil kull BĊN fl-iskema aġġustata għas-sottoskrizzjoni tal-kapital (minn issa ‘l quddiem l-“ippeżar ta’ l-iskema kapitali”).
            
         
               (3)
            
            
               Il-kapital sottoskritt tal-BĊE huwa ta’ EUR 5 760 652 402,58.
            
         
               (4)
            
            
               L-iskema kapitali aġġustata teħtieġ l-adozzjoni ta’ deċiżjoni ġdida tal-BĊE li tirrevoka d-Deċiżjoni BĊE/2006/26 b’effett mill-1 ta’ Jannar 2009, u li tiddetermina l-persentaġġ tal-kapital sottoskritt tal-BĊE li l-BĊNi ta’ l-Istati Membri li ma jkunux adottaw l-ewro sa l-1 ta’ Jannar 2009, (minn issa ‘l quddiem “il-BĊNi mhux parteċipanti”) għandhom obbligazzjoni jħallsu b’effett mill-1 ta’ Jannar 2009,
            
         IDDEĊIEDA KIF ĠEJ:
   Artikolu 1
   Daqs u forma ta’ kapital imħallas
   Kull BĊN mhux parteċipanti għandu jħallas 7 % tas-sottoskrizzjoni tiegħu għall-kapital tal-BĊE b’effett mill-1 ta’ Jannar 2009. Wara li jitqies l-ippeżar ta’ l-iskema kapitali deskritt fl-Artikolu 2 tad-Deċiżjoni BĊE/2008/23, kull BĊN mhux parteċipanti għandu jħallas b’effett mill-1 ta’ Jannar 2009, l-ammont muri ħdejn ismu fit-tabella li ġejja:
   
               BĊN mhux parteċipanti
            
            
               (EUR)
            
         
               Българска народна банка (Bank Nazzjonali Bulgaru)
            
            
               3 502 591,87 
            
         
               Česká národní banka
            
            
               5 835 771,31 
            
         
               Danmarks Nationalbank
            
            
               5 982 149,49 
            
         
               Eesti Pank
            
            
               721 809,75 
            
         
               Latvijas Banka
            
            
               1 144 007,96 
            
         
               Lietuvos bankas
            
            
               1 716 213,56 
            
         
               Magyar Nemzeti Bank
            
            
               5 587 371,98 
            
         
               Narodowy Bank Polski
            
            
               19 740 488,44 
            
         
               Banca Națională a României
            
            
               9 937 989,49 
            
         
               Sveriges Riksbank
            
            
               9 106 093,68 
            
         
               Bank of England
            
            
               58 539 980,14 
            
         Artikolu 2
   Aġġustament tal-kapital imħallas
   1.   Minħabba li kull BĊN mhux parteċipanti diġa' ħallas 7 % tas-sehem tiegħu fil-kapital sottoskritt tal-BĊE kif applikabbli sal-31 ta’ Diċembru 2008, skond id-Deċiżjoni BĊE/2006/26, kull wieħed minnhom għandu jew jittrasferixxi ammont addizzjonali lill-BĊE, jew jirċievi ammont lura mill-BĊE, kif jixraq, sabiex jaslu għall-ammonti murija fit-tabella fl-Artikolu 1.
   2.   It-trasferimenti kollha skond dan l-Artikolu għandhom isiru skond id-Deċiżjoni BĊE/2008/25 tat-12 ta’ Diċembru 2008 li tistabbilixxi t-termini u l-kundizzjonijiet għat-trasferimenti ta’ l-ishma kapitali tal-Bank Ċentrali Ewropew bejn il-banek ċentrali nazzjonali u għall-aġġustament tal-kapital imħallas (3).
   Artikolu 3
   Dispożizzjonijiet finali
   1.   Din id-Deċiżjoni għandha tidħol fis-seħħ fl-1 ta’ Jannar 2009.
   2.   Id-Deċiżjoni BĊE/2006/26 qed tiġi hawnhekk abrogata b’effett mill-1 ta’ Jannar 2009.
   3.   Ir-referenzi għad-Deċiżjoni BĊE/2006/26 għandhom jiġu interpretati bħala referenzi magħmulin għal din id-Deċiżjoni.
   
      Magħmula fi Frankfurt am Main, 15 ta’ Diċembru 2008.
      
         
            Il-President tal-BĊE
         
         Jean-Claude TRICHET
      
   
   
      (1)  ĠU L 24, 31.1.2007, p. 15.
   
      (2)  Ara paġna 66 ta’ dan il-Ġurnal Uffiċjali.
   
      (3)  Ara paġna 71 ta’ dan il-Ġurnal Uffiċjali.